שמעון אולמן

שמעון אוּלמן (נולד ב-28 בינואר 1948) הוא פרופסור למדעי המחשב במכון ויצמן למדע, חתן פרס ישראל לשנת 2015. מחקרו מתמקד בראייה באדם ובמכונה, ומשלב בין חקר המוח למדעי המחשב וליישומים תעשייתיים. שמעון אולמן נולד בשנת 1948 בירושלים לליזה (שתרגמה לעברית את הספר "מלחמת היהודים ברומאים" של יוספוס פלביוס), ולפרופ' דוד תאודור אולמן, רופא נפרולוג שעבד בבית החולים הדסה. גדל בשכונת רחביה ולמד בגימנסיה העברית רחביה. שירת בחיל האוויר כטייס קרב והשתתף במלחמת ההתשה ובמלחמת יום הכיפורים. בשנת 1970 התחיל ללמוד באוניברסיטה העברית בירושלים, ובשנת 1973 קיבל תואר ראשון במתמטיקה, פיזיקה וביולוגיה. המשיך ב-MIT במסלול ישיר לדוקטורט, ובשנת 1977 קיבל תואר דוקטור בהנדסת חשמל ומדעי המחשב, על עבודה שכותרתה "The Interpretation of Visual Motion", שנעשתה בהנחייתו של דייוויד מאר (אנ'), פרופסור חבר ב-MIT ובמכון ויצמן למדע. בשנים 1986–1993 היה פרופסור מן המניין במעבדה לבינה מלאכותית ב-MIT, ומשנת 1986 הוא גם פרופסור מן המניין במכון ויצמן למדע. בשנים 1994–2003 עמד בראש המחלקה למדעי המחשב ולמתמטיקה שימושית במכון ויצמן למדע. בשנת 1983 נמנה עם מייסדי חברת אורבוט, יצרנית ציוד בדיקה למעגלים מודפסים (שהתמזגה בשנת 1992 עם אופטרוטק לחברת אורבוטק), והיה המדען הראשי שלה ושל אורבוטק עד 2004. הוא דירקטור באורבוטק, וכיהן גם כמדען הראשי של הסניף הישראלי של חברת אפלייד מטיריאלס. בשנת 2008 הוענק לו פרס רומלהארט, על תרומת המודלים החישוביים שלו לחקר הראייה ולמדעים הקוגניטיביים. בשנת 2011 נבחר לאקדמיה הלאומית הישראלית למדעים. בשנת 2014 זכה בפרס א.מ.ת למדעי המחשב. אולמן הוא חתן פרס ישראל למתמטיקה ולמדעי המחשב לשנת 2015, "על הישגיו המחקריים פורצי הדרך בבינה מלאכותית ובקוגניציה בכלל, ובתחום הראייה הממוחשבת בפרט, וכן על תרומתו החשובה לפיתוח התעשייה עתירת הידע בישראל". אחותו היחידה, פרופ' עדנה אולמן-מרגלית הייתה חוקרת פילוסופיה ומדעי החברה באוניברסיטה העברית בירושלים, מתרגמת ופעילת זכויות אדם שנפטרה בשנת 2010. בעלה, פרופ' אבישי מרגלית, הוא פילוסוף חתן פרס ישראל. The Interpretation of Visual Motion, The MIT Press, 1979 High-level Vision: Object Recognition and Visual Cognition, The MIT Press, 1996 בעריכתו: S. Ullman and W. Richards (eds), Image Understanding 1984, Ablex Publishing Co., 1984. W. Richards and S. Ullman (eds), Image Understanding 1985-1986, Ablex Publishing Co., 1986. S. Ullman and W. Richards (eds), Image Understanding 1989, Ablex Publishing Co., 1990. מדיה וקבצים בנושא שמעון אולמן בוויקישיתוף שמעון אולמן, באתר של מכון ויצמן למדע (באנגלית) שמעון אולמן, באתר של פרס רומלהארט (באנגלית) פרופ' שמעון אולמן, באתר פרס ישראל שמעון אולמן באתר האקדמיה הלאומית הישראלית למדעים שמעון אולמן, באתר פרויקט הגנאלוגיה במתמטיקה שמעון אולמן, באתר dblp איתי נבו, ‏לראות כמו הנולד – ריאיון עם זוכה פרס ישראל פרופ' שמעון אולמן, באתר "הידען", 18 במרץ 2015 חגי עמית, "בסוף הדרך המחשבים יוכלו לנתח כל מצב כמעט כמו בני האדם: מי כועס, מי עצוב ומי צריך עזרה", באתר TheMarker‏, 4 בספטמבר 2015 מכּתביו: ראיה טבעית וראיה ממוחשבת, מדע כ"ח 6, 1984, באתר "סנונית" ראייה: מוח האדם ומכונות רואות, איגרת 34, דצמבר 2012 שמעון אולמן ותומר אולמן, ‏האם פתיחת צנצנת ריבה תפוצץ את המקרר?, אודיסאה 14, ינואר 2012 2012 - The Brain - Prof. Shimon Ullman, הרצאה בוועידת הנשיא, באתר YouTube דור הצעירים מול דור הקשישים, דבר, 12 ביולי 1965. שירות הידען, ‏פרופ' שמעון אולמן, פרופ' רשף טנא, פרופ' אבישי מרגלית ופרופ' מוטי שגב מצטרפים לאקדמיה למדעים, באתר "הידען", 27 בדצמבר 2011 ירדן סקופ, חתן פרס ישראל בתחום חקר המתמטיקה ומדעי המחשב: פרופ' שמעון אולמן, ממובילי תחום הראייה הממוחשבת, באתר הארץ, 28 בפברואר 2015 נימוקי השופטים באתר פרס ישראל